CELEX: 62019CN0217
Language: ro
Date: 2019-03-08 00:00:00
Title: Cauza C-217/19: Acțiune introdusă la 8 martie 2019 — Comisia Europeană/Republica Finlanda

20.5.2019   
            
            
               RO
            
            
               Jurnalul Oficial al Uniunii Europene
            
            
               C 172/20
            
         
      Acțiune introdusă la 8 martie 2019 — Comisia Europeană/Republica Finlanda
      (Cauza C-217/19)
      (2019/C 172/23)
      Limba de procedură: engleza
      
         Părțile
      
      
         Reclamantă: Comisia Europeană (reprezentanți: C. Hermes, E. Ljung Rasmussen, agenți)
      
         Pârâtă: Republica Finlanda
      
         Concluziile reclamantei
      
      
                  —
               
               
                  declararea faptului că prin acordarea în mod recurent a unor autorizații pentru vânătoarea de primăvară de masculi din specia Somateria mollissima în provincia Åland din 2011, Republica Finlanda nu și-a îndeplinit obligațiile care îi revin în temeiul articolului 7 alineatul (4) și al articolului 9 alineatul (1) litera (c) din Directiva 2009/147/CE (1) a Parlamentului European și a Consiliului din 30 noiembrie 2009 privind conservarea păsărilor sălbatice;
               
            
                  —
               
               
                  obligarea Republicii Finlanda la plata cheltuielilor de judecată.
               
            
         Motivele și principalele argumente
      
      Din anul 2011, guvernul regional al insulei Åland, o regiune autonomă din Finlanda, a autorizat în mod recurent în fiecare an „derogarea pentru vânătoarea de primăvară” a unor masculi din specia Somateria mollissima de rațe cu o cotă totală cuprinsă între 2000 și 3800 de păsări pe o durată cuprinsă între două și trei săptămâni în luna mai. Această perioadă coincide cu perioada de reproducere a Somateria mollissima.
      Articolul 7 alineatul (4) din Directiva 2009/147/CE interzice vânătoarea în perioada de reproducere.
      Finlanda susține că vânătoarea de primăvară a Somateria mollissima pe insula Åland se justifică prin derogarea de la articolul 9 alineatul (1) litera (c) din Directiva 2009/147/CE. Potrivit jurisprudenței Curții, statelor membre le revine sarcina probei în ceea ce privește îndeplinirea condițiilor prevăzute la această dispoziție.
      Comisia consideră că Finlanda, în primul rând, nu a dovedit că regimul de derogare constituie o „utilizare judicioasă” în sensul articolului 9 alineatul (1) litera (c) din Directiva 2009/147/CE. Mai precis, Finlanda nu a demonstrat cu probe științifice solide că se asigură că populația relevantă de rațe din specia Somateria mollissima este menținută la un nivel satisfăcător.
      În al doilea rând, Finlanda nu a demonstrat că vânătoarea de primăvară autorizată privește numai utilizarea de păsări „în număr mic” în sensul articolului 9 alineatul (1) litera (c) din Directiva 2009/147/CE.
      
         (1)  Directiva 2009/147/CE a Parlamentului European și a Consiliului din 30 noiembrie 2009 privind conservarea păsărilor sălbatice (JO 2010, L 20, p. 7).